Clara Wæver
Clara Wæver nedstammede fra en slægt af vævere, men slog sit navn fast som brodøse og broderihandler i København. I 1890 fik hun og hendes søster Augusta tilladelse til at drive detailhandel. Det udviklede sig til en virksomhed, der blev kendt i hele Norden for sine særlige korsstingsmønstre med især naturmotiver og for sin undervisningsvirksomhed. Augusta tog sig af forretningen, og Clara af undervisningen.
Hos Clara Wæver lagde man fra begyndelsen vægt på kvalitet og en kunstnerisk udformning af broderimønstrene, som var usædvanlig på det tidspunkt.
Kristiane Konstantin-Hansen og Johanne Bindesbøll, senere også Anna Sarauw, som alle tilhørte inderkredsen datidens af københavnske billedkunstnere, drev i perioden 1873 til 1903 en broderiforretning i Købmagergade, der kaldtes Boden. En bred vifte af tidens kendte kunstnere tegnede broderiforlæg til Boden, og man ønskede især at videreføre traditionen for en naturalistisk gengivelse af flora og fauna. Motiverne blev især overført til korsstingsbroderi, som alle kunne sy. I 1903, da Boden ophørte, købte Clara Wæver en del af modellerne, mønstrene og tegningerne. Hun fortsatte med at knytte tidens kunstnere til sin forretning, som i 1917 blev solgt til N.C. Dyrlund.
Navnet Clara Wæver fortsatte med at være et begreb inden for broderi i Danmark, og i 1953 overtog familien Rosenstand forretningen, der senere kom til at hedde Eva Rosenstand. Man erstattede de oprindelige bomuldsgarner med blanke moulinégarner, og det førte til et langt mere farvestrålende udtryk på broderierne. Man fortsatte også med at udarbejde nye broderier i samarbejde med tidens kunstnere. Blandt andre har tegneren Mads Stage tegnet mange broderier til firmaet. I 1976 blev Eva Rosenstand og Clara Wæver lagt sammen til et nyt firma, som i 2003 blev overtaget af broderifirmaet Permin, der har eksisteret siden 1854.